ब्लैक लॉ डिक्शनरी

ब्लैक लॉ डिक्शनरी(Black’s Law Dictionary) संयुक्त राज्य अमेरिका में सबसे व्यापक रूप से इस्तेमाल किया जाने वाला विधिक शब्दकोश है। इस शब्दकोश के पहले दो संस्करणों के लेखक हेनरी कैम्पबेल ब्लैक(1860-1927) थे।

  इतिहास 
इस शब्दकोश का पहला संस्करण 1891 में वेस्ट पब्लिशिंग(West Publishing) द्वारा प्रकाशित किया गया था, जिसका पूरा शीर्षक था - “ए डिक्शनरी ऑफ लॉ: कन्टेनिंग डेफ़िनिशन्स ऑफ़ द टर्म्स एण्ड फ़्रेज़ेज़ ऑफ़ अमेरिकन एण्ड इंगलिश ज्यूरिस्प्रुडेन्स, एन्शेन्ट एण्ड मॉडर्न, इन्क्ल्यूडिंग द प्रिन्सिपल टर्म्स ऑफ़ इन्टरनेशनल कॉन्स्टीट्यूशनल एण्ड कमर्शियल लॉ, विद ए कलेक्शन ऑफ़ लीगल मैक्सिम्स एण्ड  न्यूमरस सेलेक्ट टाइटिल्स  फ़्रॉम द सिविल लॉ एण्ड अदर फ़ॉरेन  सिस्टम्स” (A Dictionary of Law: containing definitions of the terms and phrases of American and English jurisprudence, ancient and modern, including the principal terms of international constitutional and commercial law, with a collection of legal maxims and numerous select titles from the civil law and other foreign systems.)। इसका दूसरा संस्करण 1910 में “अ लॉ डिक्शनरी”(A Law Dictionary) के रूप में प्रकाशित हुआ था। 1927 में ब्लैक की मृत्यु हो गई और भविष्य के संस्करणों का शीर्षक “ब्लैक्स लॉ डिक्शनरी”( Black’s Law Dictionary) रखा गया।

इस शब्दकोश के छठे संस्करण तक इसमें उद्धृत शब्दों से संबन्धित न्यायिक मामलों के उद्धरण अतिरिक्त रूप से दिए जाते थे और वकीलों ने इस सुविधा को इसकी सर्वाधिक उपयोगी विशेषता माना क्योंकि इससे उन्हें प्रमुख मामलों को ढूँढने में सहायता मिलती थी। इंटरनेट के आविष्कार ने विधिक शोध को सरल कर दिया है। इसलिए 1999 में इसके सातवें संस्करण से कई पुराने या निष्प्रभावी मामलों के उद्धरण हटा दिए गए। इस शब्दकोश के आठवें संस्करण से स्थायी रूप से अद्यतन केस उद्धरण और क्रॉस-रेफरेंस की एक अनूठी सुविधा उपलब्ध कराई जा रही है।

चूँकि अंग्रेज़ी के अधिकतर विधिक शब्द लैटिन मूल के शब्द से व्युत्पन्न हुए हैं, अत: इस शब्दकोश में ऐसे शब्दों के लिए एक उच्चारण मार्गदर्शिका भी है।

 उपलब्धता 
इस शब्दकोश का दसवाँ संस्करण ऑनलाइन भी है। 1910 में प्रकाशित ब्लैक्स लॉ डिक्शनरी का दूसरा संस्करण अब सार्वजनिक डोमेन में है, जो ऑनलाइन है।